Boeing mælir með þjálfun í hermi fyrir endurkomu 737 MAX - Fóru áður fram á þjálfun með tölvutæki efni á spjaldtölvu 8. janúar 2020 Frétt skrifuð kl. 07:44 Boeing hefur skipt um skoðun varðandi kröfur sem farið er fram á áður en flugmenn byrja að fljúga aftur Boeing 737 MAX þotunum þegar kyrrsetningu vélanna verður aflétt . Áður hafði flugvélaframleiðandinn bandaríski greint frá því að nóg væri að þeir flugmenn , sem fljúga Boeing 737 MAX , myndu gangast undir þjálfun með þjálfunarefni á tölvutæku formi á spjaldtölvum til þess að kynna sér þær breytingar sem gerðar hafa verið vegna uppfærslna á MCAS-kerfinu . Núna hefur Boeing mælt með því að flugmenn fari í þjálfun í flughermi áður en þeir snúa til baka í stjórnklefann en bandarísk flugmálayfirvöld ( FAA ) eru að fara yfir kröfur Boeing og verður í kjölfarið ákveðið hvort að skylda verði að flugmenn gangist undir þjálfun í flughermi . Boeing 737 MAX þoturnar hafa verið kyrrsettar í 10 mánuði Ef það verður krafa að allir flugmenn gangist undir þjálfun í flughermi gæti það tekið marga mánuði þar sem þjálfa þarf þúsundir flugmanna á tiltölulega skömmu tímabili á sama tíma sem aðeins 34 flughermar eru tiltækir í heiminum fyrir þann fjölda . Átta þessara flugherma eru í eigu Boeing á meðan 26 flugherma er að finna í eigu þeirra flugfélag sem hafa Boeing 737 MAX í flota sínum . Southwest Airlines hefur til að mynda þrjá flugherma sem verið er að uppfæra með nýju uppfærslunni á MCAS-kerfinu en það flugfélag hefur 9.100 flugmenn sem fljúga Boeing 737 þotum . Talið er að FAA muni taka meðmæli Boeing til skoðunar á sama tíma og aðalfundur á vegum Joint Operations Evaluation Board fer fram sem er sérstök nefnd sem stofnuð var í tengslum við flugslysin tvö með Boeing 737 MAX vélarnar . FAA segist ætla að sjá til þess að því verður fylgt eftir að allar breytingar og uppfærslur verði gerð skil í þjálfun Boeing 737 MAX flugmanna .